钦定古今图书集成/明伦汇编/官常典/第377卷 > 汉
## 钦定古今图书集成/明伦汇编/官常典/第377卷 > 汉

汉承秦制，置太仆，诸厩府监牧令丞皆统之。又为皇
太后置“中太仆。”

按《汉书百官公卿表》：“太仆，秦官，掌舆马，有两丞。属官
有大厩、未央、家马三令，各五丞一尉。又车府、路𫐉、骑
马、骏马四令丞。又龙马、闲驹、橐泉、𫘦𬳿、承华五监长
丞。又边郡六牧师菀令，各三丞。又牧橐、昆蹄令、丞皆
属焉。”

〈注〉应劭曰：“周穆王所置也，盖大御众仆之长，中大夫也。”师古曰：“家马者，主供天子私用，非大祀戎事，军国所须，故谓之家马也。”伏俨曰：“主乘舆路车，又主凡小车𫐉，今之小马车曲舆也。”师古曰：“𫐉音零。”如淳曰：“橐泉厩在橐泉宫下。”师古曰：“闲阑，养马之所也，故曰闲驹𫘦𬳿出北海中，其状如马。”师古曰：“《汉官仪》云：‘牧师诸菀三十六所，分置北边、西边，分养马三十万头’。”如淳曰：“《尔雅》曰：‘昆，蹄研，善升甗者也。因以为厩名’。”师古曰：“牧橐，言牧养橐驼也。昆，兽名也。蹄研者，谓其蹄下平也。善升甗者，谓山形如甑，而能升之也。”

中太仆，掌皇太后舆马，不常置也。武帝太初元年，更
名家马为“挏马”，初置路𫐉。

〈注〉应劭曰：“主乳马，取其汁挏治之，味酢可饮，因以名官也。”如淳曰：“主乳马，以韦革为夹兜，受数斗，盛马乳，挏取其上肥，因名曰挏马。”《礼乐志》：“丞相孔光奏省乐官七十二人，给大官挏马酒。”今梁州亦名

《马酪为马酒》，师古曰：“挏音徒孔反。”